text: Påskens vejr bliver bedre og bedre
  14 april 2014 kl. 07.39
  Mens mandag bliver grå, våd og blæsende, bliver tirsdag og onsdag lunere og med solskin.
  Det begynder godt nok en anelse gråt, men så går det til gengæld også fremad med vejret i denne uge.
  Mandag er den første dag i skolernes påskeferie, men det er en idé at vente med udendørs udflugter til de efterfølgende dage.
  - Det begynder mandag med lidt knas på linjen. Det regner mange steder. Det er et lille lavtryk, der skal passere Danmark. Det klarer langsomt op i løbet af dagen, men det blæser en del, fortæller vagthavende meteorolog hos DMI Michael Skelbæk.
  Han melder til gengæld om syv til 13 grader og solskin tirsdag og onsdag.
  - Det bliver nogle flotte dage med en del sol, og den lidt irriterende vind vil aftage, lyder det fra meteorologen.
  Vinden kommer fra nordvest, så det er inde i landet og mod øst, at termometeret kommet længst op.
  Skærtorsdag sker der et lille dyk i den ellers opadgående vejrkurve. Der kommer nemlig en front forbi fra nordvest.
  - Dagen starter godt nok pænt ud, men i løbet af dagen skyer det til, og der kommer lidt regn. Så vejret går lidt ned ad bakke, men kun for en kort bemærkning, og så får vi super flot vejr fredag med en del solskin og tørvejr, siger Michael Skelbæk.
  Fredag kommer et nyt højtryk til Danmark, og det betyder mere stabilt vejr i påskedagene. Termometeret ligger omkring 13 grader fredag, og det bare stiger lørdag, søndag og mandag, hvor det kan blive op til 18 grader de varmeste steder.
  /Ritzau/
  